Peuter sterf glo ná verkragting(Argieffoto: pixabay) WAARSKUWING: Hierdie berig bevat inhoud wat sommige lesers kan ontstel. Inwoners het ŉ 27-jarige pa van Zwelitsha in die Oos-Kaap self in hegtenis geneem en aan die polisie uitgelewer nadat hy daarvan beskuldig is dat hy sy dogtertjie verkrag het. Brig. Tembinkosi Kinana, polisiewoordvoerder, sê die polisie het Donderdag gereageer op ŉ verkragtingsklag in die Tankini-nedersetting by Port St. Johns waar ŉ dogtertjie van 20 maande oud glo deur haar pa verkrag is. “ŉ Kind is na ŉ nabygeleë hospitaal gehaas, maar sy het ongelukkig nie oorleef nie. ŉ 27-jarige man word op ŉ aanklag van verkragting en ŉ bykomende aanklag van moord aangehou,” sê Kinana. Die man verskyn na verwagting Maandag in die Lusikisiki-landdroshof. Die Oos-Kaapse polisiehoof, Nomthetheleli Mene, het haar medelye met die jong slagoffer se familie betuig en die voorval ten sterkste veroordeel. “Kinders is veronderstel om beskerm te word deur diegene na wie hulle opkyk en vir wie hulle lief is. Tog, in hierdie wrede samelewing, en in sommige gevalle soos dié, is kinders nie meer by hul ouers veilig nie,” sê Mene. “Ons gaan nou saam met die vervolgingsgesag werk om te verseker dat borgtog nie toegestaan word nie en dat geregtigheid geskied vir hierdie kindjie wat wreed van haar onskuld en lewe beroof is.” Mene sê die polisie sal alles moontlik doen om te verseker dat die swaarste straf aan oortreders opgelê word.